ฝรั่งไล่ซื้อ “แบงก์-พลังงาน” ท้ายตลาด ดัน SET พลิกปิดบวก 8 จุด
SET ปิดบวก 8 จุด รับแรงซื้อหุ้นกลุ่มแบงก์และพลังงานหนุนหลังราคาลงมาค่อนข้างมากแล้ว แนวโน้มพรุ่งนี้ยังแกว่งไซด์ไซด์เวย์ ให้แนวต้าน 1,610-1,615 แนวรับ 1,585-1,590 จุด
SET ปิดบวก 8 จุด รับแรงซื้อหุ้นกลุ่มแบงก์และพลังงานหนุนหลังราคาลงมาค่อนข้างมากแล้ว แนวโน้มพรุ่งนี้ยังแกว่งไซด์ไซด์เวย์ ให้แนวต้าน 1,610-1,615 แนวรับ 1,585-1,590 จุด
8 ส.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้แกว่งตัวค่อนข้างผันผวน โดยปรับลงมาเคลื่อนไหวในแดนลบเป็นส่วนใหญ่เกือบตลอดการซื้อขายในวันนี้ แต่พลิกกลับมาบวกได้ในช่วงท้าย เป็นไปตามทิศทางตลาดหุ้นต่างประเทศที่ส่วนใหญ่ปรับตัวขึ้น ทั้งตลาดหุ้นเอเชีย และตลาดหุ้นยุโรป รวมถึงดาวโจนส์ฟิวเจอร์สก็ปรับตัวขึ้นเช่นกัน แม้ว่ายังไม่มีปัจจัยใหม่เข้ามาหนุน
โดยตลาดหุ้นบ้านเรารับแรงซื้อหุ้นขนาดใหญ่เข้ามาหนุน ทั้งกลุ่มแบงก์และพลังงาน หลังจากที่ราคาปรับตัวลงมาค่อนข้างมากในช่วงที่ผ่านมา ทำให้ช่วยหนุนดัชนีช่วงท้ายตลาดให้สามารถพลิกกลับมาบวกได้
สำหรับแนวโน้มตลาดหุ้นไทยในวันพรุ่งนี้คาดว่ายังคงแกว่งไซด์เวย์ ระหว่างรอติดตามปัจจัยต่างๆ ได้แก่ การรายงานตัวเลขเงินเฟ้อของสหรัฐฯในวันพุธที่จะถึงนี้ ซึ่งจะมีผลต่อการปรับขึ้นอัตราดอกเบี้ยของธนาคารกลางสหรัฐฯ (เฟด) ส่วนปัจจัยในประเทศยังต้องมีการติดตามกระแสข่าวการปรับขึ้นค่าแรงขั้นต่ำว่าทางภาคภาครัฐจะมีการพิจารณาอย่างไร รวมทั้งการประชุมคณะกรรมการนโยบายการเงิน (กนง.) กลางสัปดาห์นี้ ให้แนวต้าน 1,610-1,615 แนวรับ 1,585-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,231.59 ล้านบาท ปิดที่ 149.50 บาท เพิ่มขึ้น 2.50 บาท
PTT มูลค่าการซื้อขาย 2,903.21 ล้านบาท ปิดที่ 36.50 บาท เพิ่มขึ้น 1.00 บาท
DELTA มูลค่าการซื้อขาย 2,670.39 ล้านบาท ปิดที่ 506.00 บาท ลดลง 34.00 บาท
PTTEP มูลค่าการซื้อขาย 2,147.78 ล้านบาท ปิดที่ 154.00 บาท เพิ่มขึ้น 3.00 บาท
SCB มูลค่าการซื้อขาย 2,117.66 ล้านบาท ปิดที่ 107.00 บาท เพิ่มขึ้น 3.50 บาท